title: Direttiva 2004/108/KE tal-Parlament Ewropew u tal-Kunsill tal-15 ta' Diċembru 2004 dwar l-approssimazzjoni tal-liġijiet ta' l-Istati Membri li għandhom x'jaqsmu mal-kompatibilità elettromanjetika u li tħassar id-Direttiva 89/336/KEE(1)

text:
               31.12.2004

               MT

               Il-Ġurnal Uffiċjali ta’ l-Unjoni Ewropea

               L 390/24

         DIRETTIVA 2004/108/KE TAL-PARLAMENT EWROPEW U TAL-KUNSILL
   tal-15 ta' Diċembru 2004
   dwar l-approssimazzjoni tal-liġijiet ta' l-Istati Membri li għandhom x'jaqsmu mal-kompatibilità elettromanjetika u li tħassar id-Direttiva 89/336/KEE
   (Test b'rilevanza għaż-ŻEE)
   IL-PARLAMENT EWROPEW U L-KUNSILL TA' L-UNJONI EWROPEA,
   Wara li kkunsidraw it-Trattat li jistabbilixxi l-Komunità Ewropea, u b'mod partikolari l-Artikolu 95 tiegħu,
   Wara li kkunsidraw il-proposta mill-Kummissjoni,
   Wara li kkunsidraw l-opinjoni tal-Kumitat Ekonomiku u Soċjali Ewropew (1),
   Filwaqt li jaġixxu skond il-proċedura msemmija fl-Artikolu 251 tat-Trattat (2),
   Billi:

               (1)

               Id-Direttiva tal-Kunsill 89/336/KEE tat-3 ta' Mejju 1989 dwar l-approssimazzjoni tal-liġijiet ta' l-Istati Membri dwar il-kompatibilità elettromanjetika (3) kienet is-suġġett ta' reviżjoni taħt l-inizjattiva magħrufa bħala Leġislazzjoni Aktar Sempliċi għas-Suq Intern (SLIM). Kemm il-proċess SLIM kif ukoll konsultazzjoni fil-fond suċċessiva wrew il-bżonn li jiġi kompletat, rinfurzat u ċċarat il-qafas stabbilit bid-Direttiva 89/336/KEE.

               (2)

               L-Istati Membri huma responsabbli biex jiżguraw li l-komunikazzjonijiet bir-radju, inklużi r-riċezzjoni ta' xandir bir-radju u s-servizz ta' radju dilettantesk li jopera skond ir-regolamenti tar-radju ta' l-Unjoni Internazzjonali tat-Telekommunikazzjoni (ITU), r-rettikolati ta' provvista elettrika u r-rettikolati ta' telekomunikazzjoni, kif ukoll tagħmir konness ma' dan, ikunu mħarsa kontra disturb elettromanjetiku.

               (3)

               Id-disposizzjonijiet tal-liġijiet nazzjonali li jiżguraw il-protezzjoni kontra disturb elettromanjetiku għandhom jiġu armonizzati sabiex il-moviment liberu ta' apparat elettriku u elettroniku jkun garantit mingħajr ma jnaqqas l-livelli ġustifikati ta' protezzjoni fl-Istati Membri.

               (4)

               Il-protezzjoni kontra d-disturb elettromanjetiku teħtieġ l-imposizzjoni ta' obbligi fuq l-operaturi ekonomiċi diversi. Dawk l-obbligi għandhom jiġu applikati b'mod ġust u effettiv sabiex tintlaħaq tali protezzjoni.

               (5)

               Il-kompatibilità elettromanjetika tat-tagħmir għandha tiġi regolata bil-ħsieb li jiġi żgurat il-funzjonament tas-suq intern, jiġifieri, ta' żona mingħajr fruntieri interni li fiha l-moviment liberu tal-merkanzija, tal-persuni, tas-servizzi u tal-kapital huwa żgurat.

               (6)

               It-tagħmir kopert b'din id-Direttiva għandu jinkludi kemm apparat kif ukoll stallazzjonijiet fissi. Madankollu, disposizzjonijiet differenti għandhom jiġu adottati għal kull wieħed minn dawn. Dan minħabba li, filwaqt li apparat bħala tali għandu l-moviment liberu fil-Komunità, stallazzjonijiet fissi min-naħa l-oħra huma stallati għall-użu permanenti f'lok predefinit, bħala kompożizzjonijiet ta' tipi varji ta' apparat u, fejn xieraq, strumenti oħra. Il-komposizzjoni u l-funzjonament ta' tali stallazzjonijiet jikkorrispondu fil-biċċa l-kbira tal-każijiet għar-rekwiżiti partikolari ta' l-operaturi tagħhom.

               (7)

               It-tagħmir tar-radju u t-tagħmir terminali ta' telekomunikazzjonijiet ma għandhomx ikunu koperti minn din id-Direttiva billi huma diġà regolati bid-Direttiva 1999/5/KE tal-Parlament Ewropew u tal-Kunsill tad-9 ta' Marzu 1999 dwar tagħmir tar-radju u tagħmir terminali ta' telekomunikazzjonijiet u r-rikonoxximent reċiproku tal-konformità tagħhom (4). Ir-rekwiżiti ta' kompatibilità elettromanjetika fiż-żewġ Direttivi jilħqu l-istess livell ta' protezzjoni.

               (8)

               Inġenji ta' l-ajru jew tagħmir li għandu jiġi stallat f'inġenji ta' l-ajru ma għandhomx ikunu koperti minn din id-Direttiva, billi huma diġà suġġetti għal regolamenti speċjali Komunitarji jew internazzjonali li jirregolaw il-kompatibilità elettromanjetika.

               (9)

               Ma hemmx bżonn li din id-Direttiva tirregola tagħmir li, fin-natura tiegħu, mhux ta' ħsara fir- rigward tal-kompatibilità elettromanjetika.

               (10)

               Din id-Direttiva ma għandhiex tittratta dwar is-sigurtà ta' tagħmir, billi din hija ttrattata minn leġislazzjoni Komunitarja jew nazzjonali separata.

               (11)

               Fejn din id-Direttiva tirregola l-apparat, għandha tirreferi għal apparat lest li huwa disponibbli kummerċjalment għall-ewwel darba fis-suq tal-Komunità. Ċerti komponenti jew sotto-kompożizzjonijiet għandhom, taħt ċerti kondizzjonijiet, jiġu kkunsidrati bħala apparat jekk ikunu disponibbli għall-utent finali.

               (12)

               Il-prinċipji li fuqhom hija bbażata din id-Direttiva huma dawk stabbiliti fir-Riżoluzzjoni tal-Kunsill tas-7 ta' Mejju 1985 dwar approċċ ġdid għall-armonizzazzjoni teknika u ta' l-istandards
                   (5). Skond dak l-approċċ, id-disinn u l-fabbrikazzjoni ta' tagħmir huma suġġetti għal rekwiżiti essenzjali fir-rigward tal-kompatibilità elettromanjetika. Dawk ir-rekwiżiti jsibu l-espressjoni teknika tagħhom fi standards armonizzati Ewropej, li għandhom jiġu adottati mid-diversi korpi Ewropej ta' istandardizzazzjoni, l-Kumitat Ewropew għall-Istandardizzazzjoni (CEN), il-Kumitat Ewropew għall-Istandardizzazzjoni Elettro-teknika (CENELEC) u l-Istitut Ewropew għall-Istandards ta' Telekomunikazzjoni (ETSI). Is-CEN, Is-CENELEC u l-ETSI huma rikonoxxuti bħala l-istituzzjonijiet kompetenti fil-qasam ta' din id-Direttiva għall-adozzjoni ta' standards armonizzati li huma jfasslu skond il-linji gwida ġenerali għall-koperazzjoni bejnhom u l-Kummissjoni, u skond il-proċedura stabbilita fid-Direttiva 98/34/KE tal-Parlament Ewropew u tal-Kunsill tat-22 ta' Ġunju 1998 li tistabbilixxi proċedura għall-għoti ta' informazzjoni fil-qasam ta' l-istandards u tar-regolamenti tekniċi u regoli dwar is-servizzi tas-Soċjetà ta' l-Informazzjoni (6).

               (13)

                  Standards armonizzati jirriflettu t-teknika l-aktar moderna ġeneralment rikonoxxuta fir-rigward ta' kwistjonijiet ta' kompatibilità elettromanjetika fl-Unjoni Ewropea. Huwa għalhekk fl-interess tal-funzjonament tas-suq intern li jkun hemm standards li jkunu ġew armonizzati fuq il-livell Komunitarju għall-kompatibilità elettromanjetika ta' tagħmir. Ladarba r-referenza għal tali standard tkun ġiet ippubblikata fil-Ġurnal Uffiċjali ta' l-Unjoni Ewropea, il-konformità miegħu għandha tqajjem preżunzjoni ta' konformità mar-rekwiżiti essenzjali rilevanti, għalkemm mezzi oħra biex tintwera tali konformità għandhom ikunu permessi. Konformità ma' standard armonizzat tfisser konformità mad-disposizzjonijiet tiegħu u l-prova ta' dan permezz tal-metodi deskritti mill-istandard armonizzat jew li għalihom jirreferi.

               (14)

               Fabbrikanti ta' tagħmir intiż biex jiġi konness ma' rettikolati għandhom jibnu tali tagħmir b'mod li r-rettikolati ma jsofrux minn degradazzjoni inaċċettabbli tas-servizz meta użati taħt kondizzjonijiet normali ta' operat. Operaturi ta' rettikolati għandhom jibnu r-rettikolati tagħhom f'tali mod li l-fabbrikanti ta' tagħmir li jista' jiġi konness ma' rettikolati ma jsofrux piż sproporzjonat sabiex iżommu milli r-rettikolati jsofru degradazzjoni inaċċettabbli tas- servizz. L-organizzazzjonijiet Ewropej ta' standardizzazzjoni għandhom jieħdu kont xieraq ta' dak il-għan (inkluż l-effetti kumulattivi tat-tipi rilevanti ta' fenomeni elettromanjetiċi) meta jkunu qed jiżviluppaw standards armonizzati.

               (15)

               It-tqegħid fis-suq jew it-tqegħid fis-servizz ta' apparat għandu jkun possibbli biss jekk ikun ġie stabbilit mill-fabbrikanti ikkonċernati li tali apparat ġie ddisinnjat u fabbrikat skond ir-rekwiżiti ta' din id-Direttiva. Apparat mqiegħed fis-suq għandu jkollu t-tikketta “CE” li turi l-konformità ma' din id-Direttiva. Għalkemm l-istima ta' konformità għandha tkun ir-responsabbiltà tal-fabbrikant, mingħajr il-ħtieġa li jiġi involut korp indipendenti ta' stima ta' konformità, l-fabbrikanti għandhom ikunu liberi li jużaw is-servizzi ta' tali korp.

               (16)

               L-obbligu ta' l-istima ta' konformità għandu jobbliga lill-fabbrikant biex jagħmel stima tal-kompatibilità elettromanjetika ta' l-apparat, ibbażata fuq il-fenomeni rilevanti, sabiex tiġi determinata jekk l-apparat jissodisfax ir-rekwiżiti ta' protezzjoni taħt din id-Direttiva jew le.

               (17)

               Fil-każijiet fejn apparat huwa kapaċi jieħu konfigurazzjonijiet differenti, l-istima tal-kompatibilità elettromanjetika għandha tikkonferma jekk l-apparat jissodisfax ir-rekwiżiti ta' protezzjoni fil-konfigurazzjonijiet maħsuba mill-fabbrikant bħala rappreżentattiv ta' l-użu normali fl-applikazzjonijiet intiżi; f'tali każijiet għandu jkun biżżejjed li ssir stima fuq il-bażi tal-konfigurazzjoni li għandha l-ikbar ċans li toħloq l-akbar disturb u l-konfigurazzjoni l-iżjed suxxettibbli għal disturb.

               (18)

               Stallazzjonijiet fissi, inklużi magni kbar u rettikolati, jistgħu joħolqu disturb elettromanjetiku, jew jistgħu jkunu affettwati minnu. Jista' jkun hemm interface bejn stallazzjonijiet fissi u apparat, u d-disturbi elettromanjetiċi prodotti minn stallazzjonijiet fissi jistgħu jaffettwaw apparat, u viċe-versa. F'termini ta' kompatibilità elettromanjetika, huwa irrilevanti jekk id-disturb elettromanjetiku huwiex prodott minn apparat jew minn stallazzjoni fissa. Għaldaqstant, stallazzjonijiet fissi u apparati għandhom jiġu suġġetti għal sistema koerenti u komprensiva ta' rekwiżiti essenzjali. L-użu ta' standards armonizzati għal stallazzjonijiet fissi għandu jkun possibbli biex tkun ippruvata l-konformità mar-rekwiżiti essenzjali koperti min tali standards.

               (19)

               Minħabba l-karatteristiċi speċifiċi tagħhom, stallazzjonijiet fissi ma għandhomx jiġu suġġetti għat-tikkettar “CE” jew għad-dikjarazzjoni ta' konformità.

               (20)

               Mhuwiex utli li ssir l-istima ta' konformità ta' apparat mqiegħed fis-suq għall-inkorporazzjoni fi stallazzjoni fissa speċifika, u li ma jkunx disponibbli kummerċjalment b'mod ieħor, separatament mill-istallazzjoni fissa li fiha ser jiġi nkorporat l-apparat. Għalhekk tali apparat għandu jiġi eżentat mill-proċeduri ta' stimar ta' konformità normalement applikabbli għal apparat. Madankollu, tali apparat ma għandhux jitħalla jikkomprometti l-konformità ta' l-istallazzjoni fissa li fiha jiġi nkorporat. Jekk apparat jiġi nkorporat f'iżjed minn stallazzjoni waħda fissa identika, l-identifikazzjoni tal-karatteristiċi ta' kompatibilità elettromanjetika ta' dawn l-istallazzjonijiet għandha tkun biżżejjed biex tkun żgurata l-eżenzjoni mill-proċedura ta' stima ta' konformità.

               (21)

               Perijodu transitorju huwa neċessarju biex jiġi żgurat li l-fabbrikant u l-partijiet konċernati l-oħra jkunu kapaċi jadattaw għas-sistema regolatorja l-ġdida.

               (22)

               Minħabba li l-għanijiet ta' din id-Direttiva, jiġifieri li jiġi żgurat il-funzjonament tas-suq intern billi jkun hemm ir-rekwiżit li tagħmir jikkonforma ma' livell xieraq ta' kompatibilità elettromanjetika, ma jistgħux jintlaħqu b'mod suffiċjenti mill-Istati Membri u għaldaqstant minħabba l-iskala u l-effetti tagħha, jistgħu jintlaħqu aħjar fuq livell ta' Komunità, il-Komunità tista' tadotta miżuri, skond il-prinċipju ta' sussidjarjetà kif stabbilit fl-Artikolu 5 tat-Trattat. Skond il-prinċipju ta' proporzonalità, kif stabbilit f'dak l-Artikolu, din id-Direttiva ma teċċedix dak li hu meħtieġ biex jintlaħaq dak l-għan.

               (23)

               Id-Direttiva 89/336/KE għandha għalhekk tiġi mħassra,

         ADOTTAW DIN ID-DIRETTIVA:
   KAPITOLU I
   DISPOSIZZJONIJIET ĠENERALI
   Artikolu 1
   Suġġett u kamp ta' applikazzjoni
   1.   Din id-Direttiva tirregola l-kompatibilità elettromanjetika ta' tagħmir. L-għan tagħha hu li tiżgura l-funzjonament tas-suq intern billi teħtieġ li tagħmir jikkonforma ma' livell adegwat ta' kompatibilità elettromanjetika. Din id-Direttiva tapplika għal tagħmir kif definit fl-Artikolu 2.
   2.   Din id-Direttiva ma għandhiex tapplika għal:

               (a)

               tagħmir kopert bid-Direttiva 1999/5/KE;

               (b)

               prodotti, partijiet u appliances aeronawtiċi msemmija fir-Regolament (KE) Nru. 1592/2002 tal-Parlament Ewropew u tal-Kunsill tal-15 ta' Lulju 2002 dwar regoli komuni fil-qasam ta' l-avjazzjoni ċivili u li jistabbilixxi Aġenzija Ewropea dwar is-Sigurtà fl-Avjazzjoni (7);

               (ċ)

               tagħmir tar-radju utilizzat minn dilettanti tar-radju fit-tifsira tar-Regolamenti tar-Radju adottati fil-qafas tal-Kostituzzjoni u Konvenzjoni ta' l-ITU (8), sakemm it-tagħmir ma jkunx disponibbli kummerċjalment. Kitts ta' komponenti li għandhom jiġu mmuntati minn dilettanti tar-radju u tagħmir kummerċjali modifikat minn dilettanti tar-radju u għall-użu minnhom ma għandhomx jiġu kkunsidrati bħala tagħmir disponibbli kummerċjalment;

         3.   Din id-Direttiva ma għandhiex tapplika għal tagħmir li n-natura inerenti tal-karatteristiċi fiżiċi tiegħu hija tali li:

               (a)

               mhux kapaċi li jiġġenera jew li jikkontribwixxi għal emissjonijiet elettromanjetiċi li jaqbżu livell li jippermetti lit-tagħmir tar-radju u tat-telekomunikazzjoni u tagħmir ieħor li jaħdem kif intiż; u

               (b)

               jopera mingħajr degradazzjoni inaċċettabbli fil-preżenza tad-disturb elettromanjetiku li normalment iseħħ bl-użu intiż tiegħu.

         4.   Fejn, għat-tagħmir imsemmi fil-paragrafu 1, parti jew it-totalità tar-rekwiżiti essenzjali msemmija fl-Anness I huma stabbiliti iżjed speċifikament minn direttivi Komunitarji oħra, din id-Direttiva ma għandhiex tapplika, jew għandha tieqaf milli tapplika, għal dak it-tagħmir fir-rigward ta' tali rekwiżiti mid-data ta' l-implimentazzjoni ta' dawk id-direttivi.
   5.   Din id-Direttiva ma għandhiex taffettwa l-applikazzjoni ta' leġislazzjoni Komunitarja jew nazzjonali dwar is-sigurtà ta' tagħmir.
   Artikolu 2
   Definizzjonijiet
   1.   Għall-finijiet ta' din id-Direttiva, għandhom japplikaw id-definizzjonijiet li ġejjin:

               (a)

               “tagħmir” tfisser kwalunkwe apparat jew stallazzjoni fissa;

               (b)

               “apparat” tfisser kwalunkwe appliance lesta, jew kombinazzjoni ta' appliances lesti, li huma disponibbli kummerċjalment bħala unità funzjonali waħda, intiżi għall-użu mill-utent aħħari, u li x'aktarx joħolqu disturb elettromanjetiku, jew li l-prestazzjoni tagħhom x'aktarx tkun affettwata minn tali disturb;

               (ċ)

               “Stallazzjoni fissa” tfisser kombinazzjoni partikolari ta' diversi tipi ta' apparat u, fejn applikabbli, strumenti oħra, li huma mmuntati, installati u intiżi biex jiġu wżati b'mod permanenti f'lok predefinit;

               (d)

               “kompatibilità elettromanjetika” tfisser il-kapaċità ta' tagħmir li jaħdem b'mod sodisfaċenti fl-ambjent elettromanjetiku tiegħu mingħajr ma jintroduċi disturb elettromanjetiku intollerabbli għal tagħmir ieħor f'dak l-ambjent;

               (e)

               “disturb elettromanjetiku” tfisser kwalunkwe fenomenu elettromanjetiku li jista' jiddegrada l-prestazzjoni tat-tagħmir. Disturb elettromanjetiku jista' jkun ħoss elettromanjetiku, sinjal mhux mixtieq jew bidla fil-mezz ta' propagazzjoni innifsu;

               (f)

               “immunità” tfisser il-kapaċità ta' tagħmir li jaħdem kif suppost mingħajr degradazzjoni fil-preżenza ta' disturb elettromanjetiku;

               (g)

               “għanijiet ta' sigurtà” tfisser l-għanijiet tal-ħarsien tal-ħajja umana jew tal-proprjetà;

               (h)

               “ambjent elettromanjetiku” tfisser il-fenomeni elettromanjetiċi kollha osservabbli f'lok determinat.

         2.   Għall-finijiet ta' din id-Direttiva dan li ġej għandu jiġi kkunsidrat bħala apparat fis-sens tal-paragrafu 1(b):

               (a)

               “komponenti” jew “sotto-komposizzjonijiet” intiżi għall-inkorporazzjoni f'apparat mill-utent finali, li jistgħu jiġġeneraw disturb elettromanjetiku, jew li l-prestazzjoni tagħhom x'aktarx tkun affettwata minn tali disturb;

               (b)

               “stallazzjonijiet mobbli” tfisser kombinazzjoni ta' apparat, u fejn applikabbli, ta' mezzi oħra, intiż biex jiġi mċaqlaq u operat f'diversi lokalitajiet.

         Artikolu 3
   Tqegħid fis-suq u/jew tqegħid fis-servizz
   L-Istati Membri għandhom jieħdu l-miżuri kollha xierqa biex jiżguraw li tagħmir jitqiegħed fis-suq u/jew fis-servizz biss jekk jikkonforma mar-rekwiżiti ta' din id-Direttiva meta jkun stallat, miżmum u wżat kif suppost għall-iskop intiż tiegħu.
   Artikolu 4
   Moviment liberu ta' tagħmir
   1.   L-Istati Membri ma għandhomx jimpedixxu, għal raġunijiet li għandhom x'jaqsmu ma' kompatibilità elettromanjetika, t-tqegħid fis-suq u/jew it-tqegħid fis-servizz fit-territorju tagħhom ta' tagħmir li jikkonforma ma' din id-Direttiva.
   2.   Ir-rekwiżiti ta' din id-Direttiva ma għandhomx jimpedixxu l-applikazzjoni fi kwalunkwe Stat Membru tal-miżuri speċjali li ġejjin dwar it-tqegħid fis-servizz jew l-użu ta' tagħmir:

               (a)

               miżuri sabiex tingħeleb problema ta' kompatibilità elettromanjetika eżistenti jew imbassra f'sit speċifiku;

               (b)

               miżuri meħudin għal raġunijiet ta' sigurtà għall-protezzjoni ta' rettikolati pubbliċi ta' telekomunikazzjoni jew ta' stazzjonijiet li jirċievu jew li jittrasmettu meta wżati għal skopijiet ta' sigurtà f'sitwazzjonijiet ta' spettru definiti tajjeb.

         Mingħajr preġudizzju għad-Direttiva 98/34/KE, l-Istati Membri għandhom jinnotifikaw lill-Kummissjoni u lill-Istati Membri l-oħra b'dawn il-miżuri speċjali.
   Il-miżuri speċjali li ġew aċċettati għandhom jiġu ppubblikati mill-Kummissjoni fil-Ġurnal Uffiċjali ta' l-Unjoni Ewropea.
   3.   L-Istati Membri ma għandhom joħolqu l-ebda ostakolu għall-wiri u/jew id-dimostrazzjoni f'fieri, f'esibizzjonijiet jew f'avvenimenti simili ta' tagħmir li ma jikkonformax ma' din id-Direttiva, kemm-il darba sinjal viżibbli jindika biċ-ċar li tali tagħmir ma għandux jitqiegħed fis-suq u/jew jitqiegħed fis-servizz sakemm ma jkunx inġieb f'konformità ma' din id-Direttiva. Dimostrazzjoni tista' sseħħ biss bil-kundizzjoni li jittieħdu l-miżuri xierqa biex jiġu evitati disturbi elettromanjetiċi.
   Artikolu 5
   Rekwiżiti essenzjali
   It-tagħmir imsemmi fl-Artikolu 1 għandu jilħaq ir-rekwiżiti essenzjali stabbiliti fl-Anness I.
   Artikolu 6

      Standards armonizzati
   1.   “Standards armonizzati” tfisser speċifikazzjoni teknika adottata minn korp Ewropew ta' standardizzazzjoni rikonoxxut taħt mandat mill-Kummissjoni skond il-proċeduri stabbiliti fid-Direttiva 98/34/KE bil-ħsieb li jiġi stabbilit rekwiżit Ewropew. Il-konformità ma' “standard armonizzat” mhix obbligatorja.
   2.   Il-konformità ta' tagħmir ma' l-istandards armonizzati rilevanti li r-referenzi tagħhom ġew ippubblikati fil-Ġurnal Uffiċjali ta' l-Unjoni Ewropea għandha tqajjem preżunzjoni, min-naħa ta' l-Istati Membri, ta' konformità mar-rekwiżiti essenzjali msemmija fl-Anness I li għalih jirreferu tali standards. Din il-preżunzjoni ta' konformità hija limitata għall-kamp ta' applikazzjoni ta' l-istandard(s) armonizzat(i) applikat(i) u r-rekwiżiti essenzjali rilevanti koperti minn tali standard(s) armonizzat(i).
   3.   Fejn Stat Membru jew il-Kummissjoni jikkunsidraw li standard armonizzat ma jissodisfax għal kollox ir-rekwiżiti essenzjali msemmija fl-Anness I, għandhom iġibu l-kwistjoni quddiem il-Kumitat Permanenti stabbilit bid-Direttiva 98/34/KE (minn issa 'l quddiem “il-Kumitat”), u jagħtu r-raġunijiet tagħhom. Il-Kumitat għandu jagħti opinjoni mingħajr dewmien.
   4.   Wara li tirċievi l-opinjoni tal-Kumitat, il-Kummissjoni għandha tieħu waħda mid-deċiżjonijiet li ġejjin fir-rigward tar-referenzi għall-istandard armonizzat ikkonċernat:

               (a)

               li ma tippubblikax;

               (b)

               li tippubblika b'restrizzjonijiet;

               (ċ)

               li żżomm ir-referenza fil-Ġurnal Uffiċjali ta' l-Unjoni Ewropea;

               (d)

               li tirtira r-referenza mill-Ġurnal Uffiċjali ta' l-Unjoni Ewropea.

         Il-Kummissjoni għandha tgħarraf lill-Istati Membri mingħajr dewmien bid-deċiżjoni tagħha.
   KAPITOLU II
   APPARAT
   Artikolu 7
   Proċedura ta' stima ta' konformità għall-apparat
   Il-konformità ta' apparat mar-rekwiżiti essenzjali msemmija fl-Anness I għandha tkun murija permezz tal-proċedura deskritta fl-Anness II (kontroll intern tal-produzzjoni). Madankollu, l-fabbrikant jew ir-rappreżentant awtorizzat tiegħu fil-Komunità jistgħu jagħżlu li tiġi segwita l-proċedura deskritta fl-Anness III.
   Artikolu 8
   It-Tikketta “CE”
   1.   Apparat li l-konformità tiegħu ma' din id-Direttiva ġiet stabbilita permezz tal-proċedura stabbilita fl-Artikolu 7 għandu jkollu t-tikketta “CE” li tagħti prova ta' dan il-fatt. It-twaħħil tat-tikketta “CE” għandha tkun ir-responsabbiltà tal-fabbrikant jew tar-rappreżentant awtorizzat tiegħu fil-Komunità. It-tikketta “CE” għandha titwaħħal skond id-disposizzjonijiet stabbiliti fl-Anness V.
   2.   L-Istati Membri għandhom jieħdu l-miżuri neċessarji biex jipprojbixxu t-twaħħil ma' l-apparat jew ma' l-imballaġġ tiegħu, jew ma' l-istruzzjonijiet għall-użu tiegħu, ta' tikketti li x'aktarx iqarrqu lil partijiet terzi fir-rigward tat-tifsira u/jew tal-forma grafika tat-tikketta “CE”.
   3.   Kwalunkwe tikketta oħra tista' titwaħħal ma' l-apparat, ma' l-imballaġġ tiegħu, jew ma' l-istruzzjonijiet għall-użu tiegħu, kemm-il darba la tiġi mfixkla l-viżibbiltà u lanqas il-leġibbiltà tat-tikketta “CE”.
   4.   Mingħajr preġudizzju għall-Artikolu 10, jekk awtorità kompetenti tistabbilixxi li t-tikketta “CE” ġiet imwaħħla meta mhux suppost, il-fabbrikant jew ir-rappreżentant awtorizzat tiegħu fil-Komunità għandu jġib l-apparat f'konformità mad-disposizzjonijiet li jikkonċernaw it-tikketta “CE” taħt kondizzjonijiet imposti mill-Istat Membru ikkonċernat.
   Artikolu 9
   Tikketti oħra u informazzjoni
   1.   Kull apparat għandu jkun identifikat fir-rigward ta' tip, partita, numru tas-serje jew kwalunkwe informazzjoni oħra li tippermetti l-identifikazzjoni ta' l-apparat.
   2.   Kull apparat għandu jkun akkumpanjat mill-isem u l-indirizz tal-fabbrikant u, jekk dan ma jkunx stabbilit fil-Komunità, mill-isem u l-indirizz tar-rappreżentant awtorizzat tiegħu jew tal-persuna fil-Komunità li tkun responsabbli għat-tqegħid ta' l-apparat fis-suq tal-Komunità.
   3.   Il-fabbrikant għandu jipprovdi informazzjoni dwar kwalunkwe prekawzjonijiet speċifiċi li għandhom jittieħdu meta l-apparat jiġi mmuntat, stallat, mantnut jew użat, sabiex jiġi żgurat li, meta jitqiegħed fis-servizz, l-apparat ikun konformi mar-rekwiżiti ta' protezzjoni stabbiliti fl-Anness I, punt 1.
   4.   L-apparat li għalih il-konformità mar-rekwiżiti ta' protezzjoni mhix żgurata f'żoni residenzjali għandu jkun akkumpanjat minn indikazzjoni ċara ta' din ir-restrizzjoni fl-użu, fejn xieraq fuq l-imballaġġ ukoll.
   5.   L-informazzjoni meħtieġa li tippermetti li apparat jista' jintuża skond l-iskop intiż tiegħu għandha tinstab fl-istruzzjonijiet li jiġu ma' l-apparat.
   Artikolu 10
   Salvagwardji
   1.   Fejn Stat Membru jaċċerta li apparat li għandu t-tikketta “CE” ma jkunux konformi mar-rekwiżiti ta' din id-Direttiva, għandu jieħu l-miżuri kollha xierqa biex jirtira l-apparat mis-suq, biex jipprojbixxi it-tqegħid tiegħu fis-suq jew fis-servizz, jew biex jirristrinġi l-moviment liberu tiegħu.
   2.   L-Istat Membru konċernat għandu jinforma lill-Kummissjoni u lill-Istati Membri l-oħra minnufih bi kwalunkwe tali miżura, waqt li jindika r-raġunijiet u jispeċifika, b'mod partikolari, jekk in-nuqqas ta' konformità tkunx minħabba:

               (a)

               n-nuqqas li jiġu sodisfatti r-rekwiżiti essenzjali msemmija fl-Anness I, fejn l-apparat ma jkunx jikkonforma ma' l-istandards armonizzati msemmija fl-Artikolu 6;

               (b)

               applikazzjoni inkorretta ta' l-istandards armonizzati msemmija fl-Artikolu 6;

               (ċ)

               nuqqasijiet fl-istandards armonizzati msemmija fl-Artikolu 6.

         3.   Il-Kummissjoni għandha tikkonsulta mal-partijiet konċernati kemm jista' jkun malajr, u wara dan għandha tinforma lill-Istati Membri dwar jekk issibx li l-miżuri huma ġustifikati jew le.
   4.   Fejn il-miżura msemmija fil-paragrafu 1 hija attribwita għal nuqqas fl-istandards armonizzati, l-Kummissjoni, wara li tikkonsulta mal-partijiet, għandha, jekk l-Istat Membru konċernat għandu l-ħsieb li jżomm il-miżura fis-seħħ, iġġib il-kwistjoni quddiem il-Kumitat u tagħti bidu għall-proċedura stabbilita fl-Artikolu 6(3) u (4).
   5.   Fejn l-apparat li ma jkunx konformi jkun ġie suġġett għall-proċedura ta' stima ta' konformità msemmija fl-Anness III, l-Istat Membru konċernat għandu jieħu l-azzjoni xierqa fir-rigward ta' l-awtur tad-dikjarazzjoni msemmija fl-Anness III, punt 3, u għandu jinforma lill-Kummissjoni u l-Istati Membri l-oħra b'dan.
   Artikolu 11
   Deċiżjonijiet ta' irtirar, projbizzjoni jew restrizzjoni tal-moviment liberu ta' apparat
   1.   Kwalunkwe deċiżjoni meħuda b'applikazzjoni ta' din id-Direttiva għall-irtirar ta' apparat mis-suq, għall-projbizzjoni jew ir-restrizzjoni tat-tqegħid tiegħu fis-suq jew fis-servizz, jew għar-restrizzjoni tal-moviment liberu tiegħu, għandha tiddikjara r-raġunijiet eżatti li fuqhom tkun ibbażata. Tali deċiżjonijiet għandhom jiġu notifikati mingħajr dewmien lill-parti konċernata, li fl-istess ħin għandha tiġi nfurmata dwar ir-rimedji li huma disponibbli lilha taħt il-liġi nazzjonali fis-seħħ fl-Istat Membru in kwistjoni u dwar il-limiti ta' żmien li japplikaw għal dawn ir-rimedji.
   2.   Fil-każ ta' deċiżjoni kif imsemmija fil-paragrafu 1, il-fabbrikant, ir-rappreżentant awtorizzat tiegħu, jew kwalunkwe parti oħra interessata għandhom ikollhom l-opportunità li jippreżentaw il-fehma tagħhom minn qabel, ħlief jekk tali konsultazzjoni ma tkunx possibbli minħabba l-urġenza tal-miżura li għandha tittieħed kif ġustifikat b'mod partikolari fir-rigward ta' ħtiġiet ta' interess pubbliku.
   Artikolu 12
   Korpi notifikati
   1.   L-Istati Membri għandhom jinnotifikaw lill-Kummissjoni bil-korpi li huma nnominaw biex iwettqu l-inkarigi msemmija fl-Anness III. Meta jiddeterminaw il-korpi li għandhom jiġu nominati, l-Istati Membri għandhom japplikaw il-kriterji stabbiliti fl-Anness VI.
   Tali notifika għandha tiddikjara jekk il-korpi humiex nominati biex iwettqu l-kompiti msemmija fl-Anness III għal kull apparat kopert minn din id-Direttiva, u/jew ir-rekwiżiti essenzjali msemmija fl-Anness I jew jekk l-ambitu tan-nomina hux limitat għal ċerti aspetti speċifiċi u/jew kategoriji ta' apparat.
   2.   Korpi li jikkonformaw mal-kriterji ta' stima stabbiliti mill-istandards armonizzati rilevanti għandhom jkunu preżunti bħala konformi mal-kriterji stabbiliti fl-Anness VI koperti minn tali standards armonizzati. Il-Kummissjoni għandha tippubblika r-riferenzi ta' dawn l-istandards fil-Ġurnal Uffiċjali ta' l-Unjoni Ewropea.
   3.   Il-Kummissjoni għandha tippubblika lista tal-korpi notifikati fil-Ġurnal Uffiċjali ta' l-Unjoni Ewropea. Il-Kummissjoni għandha tiżgura li l-lista tinżamm aġġornata.
   4.   Jekk Stat Membru isib li korp notifikat ma jkunx jissodisfa l-kriterji mniżżla fl-Anness VI, għandu jinforma lill-Kummissjoni u lill-Istati Membri b'dan. Il-Kummissjoni għandha tirtira r-referenza għal dak il-korp mil-lista msemmija fil-paragrafu 3.
   KAPITOLU III
   STALLAZZJONIJIET FISSI
   Artikolu 13
   Stallazzjonijiet fissi
   1.   Apparat li jkun tqiegħed fis-suq u li jista' jiġi nkorporat fi stallazzjoni fissa huwa suġġett għad-disposizzjonijiet rilevanti kollha għal apparat stabbiliti f'din id-Direttiva.
   Madankollu, d-disposizzjonijiet ta' l-Artikoli 5, 7, 8 u 9 ma għandhomx ikunu obbligatorji fil-każ ta' apparat li huwa intiż għall-inkorporazzjoni fi stallazzjoni fissa determinata u mhux disponibbli kummerċjalment b'mod ieħor. F'tali każijiet, id-dokumentazzjoni li tiġi miegħu għandha tidentifika l-istallazzjoni fissa u l-karatteristiċi ta' kompatibilità elettromanjetika tagħha u għandha tindika l-prekawzjonijiet li għandhom jittieħdu għall-inkorporazzjoni ta' l-apparat fl-istallazzjoni fissa sabiex il-konformità ta' dik l-istallazzjoni ma tiġix kompromessa. Għandha tinkludi wkoll l-informazzjoni msemmija fl-Artikolu 9(1) u (2).
   2.   Fejn hemm indikazzjonijiet ta' nuqqas ta' konformità ta' l-istallazzjoni fissa, b'mod partikolari, fejn hemm ilmenti dwar disturbi kkawżati mill-istallazzjoni, l-awtoritajiet kompetenti ta' l-Istat Membru konċernat jistgħu jitolbu evidenza ta' konformità ta' l-istallazzjoni fissa, u, fejn xieraq, jagħtu bidu għal stima.
   Fejn jiġi stabbilit nuqqas ta' konformità, l-awtoritajiet kompetenti jistgħu jimponu miżuri xierqa biex l-istallazzjoni fissa tinġieb f'konformità mar-rekwiżiti ta' protezzjoni stabbiliti fl-Anness I, il-punt 1.
   3.   L-Istati Membri għandhom jistabbilixxu d-disposizzjonijiet neċessarji għall-identifikazzjoni tal-persuna jew persuni responsabbli għall-istabbiliment ta' konformità ta' stallazzjoni fissa mar-rekwiżiti essenzjali rilevanti.
   KAPITOLU IV
   DISPOSIZZJONIJIET FINALI
   Artikolu 14
   Revoka
   Id-Direttiva 89/336/KEE hija b'dan revokata minn 20 ta' Lulju 2007.
   Ir-referenzi għad-Direttiva 89/336/KEE għandhom jinftiehmu li huma referenzi għal din id-Direttiva u għandhom jinqraw skond l-iskeda ta' korrelazzjoni stabbilita fl-Anness VII.
   Artikolu 15
   Disposizzjonijiet transitorji
   L-Istati Membri ma għandhomx jimpedixxu t-tqegħid fis-suq u/jew it-tqegħid fis-servizz ta' tagħmir li jikkonforma mad-disposizzjonijiet tad-Direttiva 89/336/KEE u li tqiegħed fis-suq qabel 20 ta' Lulju 2009.
   Artikolu 16
   Trasposizzjoni
   1.   L-Istati Membri għandhom jadottaw u jippubblikaw il-liġijiet, ir-regolamenti u d-disposizzjonijiet amministrattivi meħtieġa sabiex ikunu konformi ma' din id-Direttiva sa mhux aktar tard minn 20 ta' Jannar 2007. Għandhom minnufih jinfurmaw lill-Kummissjoni b'dan. Għandhom japplikaw dawk id-disposizzjonijiet minn 20 ta' Lulju 2007. Meta l-Istati Membri jadottaw dawk id-disposizzjonijiet, għandhom ikollhom referenza għal din id-Direttiva jew tali referenza għandha takkumpanjahom fl-okkażjoni tal-pubblikazzjoni uffiċjali tagħhom. Il-metodi ta' kif issir tali referenza għandhom jiġu stabbiliti mill-Istati Membri.
   2.   L-Istati Membri għandhom jikkomunikaw lill-Kummissjoni t-test tad-disposizzjonijiet tal-liġi nazzjonali li jadottaw fil-qasam kopert b'din id-Direttiva.
   Artikolu 17
   Dħul fis-seħħ
   Din id-Direttiva għandha tidħol fis-seħħ fl-għoxrin jum wara dak li fih tkun ġiet ippubblikata fil-Ġurnal Uffiċjali ta' l-Unjoni Ewropea.
   Artikolu 18
   Indirizzati
   Din id-Direttiva hi indirizzata lill-Istati Membri.

      Magħmula fi Strasburgu, 15 ta' Diċembru 2004.

            Għall-Parlament Ewropew

            Il-President

         J. BORRELL FONTELLES

            Għall-Kunsill

            Il-President

         A. NICOLAÏ

      (1)  ĠU C 220, 16.9.2003, p. 13.

      (2)  Opinjoni tal-Parlament Ewropew tad-9 ta' Marzu 2004 (għada mhix ippubblikata fil-Ġurnal Uffiċjali) u Deċiżjoni tal-Kunsill tad-29 ta' Novembru 2004.

      (3)  ĠU L 139, 23.5.1989, p. 19. Direttiva kif l-aħħar emendata mid-Direttiva 93/68/KEE (ĠU L 220, 30.8.1993, p. 1).

      (4)  ĠU L 91, 7.4.1999, p.10. Direttiva kif emendata mir-Regolament (KE) Nru. 1882/2003 (ĠU L 284, 31.10.2003, p. 1).

      (5)  ĠU C 136, 4.6.1985, p. 1.

      (6)  ĠU L 204, 21.7.1998, p. 37. Direttiva kif emendata l-aħħar bl-Att ta' Adeżjoni ta' l-2003.

      (7)  ĠU L 240, 7.9.2002, p. 1. Regolament kif emendat bir-Regolament tal-Kummissjoni (KE) Nru 1701/2003 (ĠU L 243, 27.9.2003, p. 5).

      (8)  Kostituzzjoni u Konvenzjoni ta' l-Unjoni Internazzjonali tat-Telekomunikazzjoni adottati mill-Konferenza Plenipotenzjarja Addizzjonali (Ġinevra, 1992) kif emendati mill-Konferenza Plenipotenzjarja (Kyoto, 1994).

      ANNESS I
      REKWIŻITI ESSENZJALI MSEMMIJA FL-ARTIKOLU 5
      1.   Rekwiżiti ta' Protezzjoni
      Tagħmir għandu jkun iddisinjat u fabbrikat, b'konsiderazzjoni għat-teknika l-aktar moderna, b'mod li jiġi żgurat li:

                  (a)

                  id-disturb elettromanjetiku ġenerat ma jaqbiżx il-livell li 'l fuq minnu tagħmir tar-radju u tat-telekomunikazzjoni jew tagħmir ieħor ma jistax jopera kif intiż;

                  (b)

                  għandu livell ta' immunità għad-disturb elettromanjetiku li hu mistenni fl-użu intiż tiegħu li jippermettilu li jopera mingħajr degradazzjoni inaċċettabbli ta' l-użu intiż tiegħu.

            2.   Rekwiżiti speċifiċi għal stallazzjonijiet fissi
      Stallazzjoni u użu intiż ta' komponenti
      Stallazzjoni fissa għandha tiġi stallata bl-użu ta' prattiċi tajbin ta' inġinerija u skond l-informazzjoni dwar l-użu intiż tal-komponenti tagħha, bil-ħsieb li jintlaħqu r-rekwiżiti ta' protezzjoni stabbiliti fil-Punt 1. Dawk il-prattiċi tajbin ta' inġinerija għandhom jiġu dokumentati u d-dokumentazzjoni għandha tinżamm mill-persuna/i responsabbli għad-disposizzjoni ta' l-awtoritajiet nazzjonali rilevanti għal skopijiet ta' spezzjoni sakemm l-istallazzjoni fissa tibqa' topera.

      ANNESS II
      PROĊEDURA TA' STIMA TA' KONFORMITÀ MSEMMIJA FL-ARTIKOLU 7
      (kontroll intern tal-produzzjoni)

                  1.

                  Il-fabbrikant għandu jagħmel stima tal-kompatibilità elettromanjetika ta' l-apparat, fuq il-bażi tal-fenomeni rilevanti, bil-ħsieb li jintlaħqu r-rekwiżiti ta' protezzjoni stabbiliti fl-Anness I, punt 1. L-applikazzjoni korretta ta' l-istandards armonizzati rilevanti kollha li r-referenzi tagħhom ġew ippubblikati fil-Ġurnal Uffiċjali ta' l-Unjoni Ewropea għandhom ikunu ekwivalenti għat-twettieq ta' l-istima tal-kompatibilità elettromanjetika.

                  2.

                  L-istima tal-kompatibilità elettromanjetika għandha tqis il-kondizzjonijiet normali kollha ta' l-operat li jkunu intiżi. Fejn l-apparat hu kapaċi jieħu konfigurazzjonijiet differenti, l-istima tal-kompatibilità elettromanjetika għandha tikkonferma jekk l-apparat jissodisfax ir-rekwiżiti ta' protezzjoni stabbiliti fl-Anness I, punt 1, fil-konfigurazzjonijiet kollha possibbli identifikati mill-fabbrikant bħala rappreżentattivi ta' l-użu intiż tiegħu.

                  3.

                  Skond id-disposizzjonijiet stabbiliti fl-Anness IV, il-fabbrikant għandu jħejji dokumentazzjoni teknika li tipprovdi evidenza tal-konformità ta' l-apparat mar-rekwiżiti essenzjali ta' din id-Direttiva.

                  4.

                  Il-fabbrikant jew ir-rappreżentant awtorizzat tiegħu fil-Komunità għandu jżomm id-dokumentazzjoni teknika għad-disposizzjoni ta' l-awtoritajiet kompetenti għal mhux inqas minn għaxar snin wara d-data li fiha tali apparat ġie fabbrikat l-aħħar.

                  5.

                  Il-konformità ta' apparat mar-rekwiżiti essenzjali rilevanti kollha għandha tiġi attestata permezz ta' dikjarazzjoni ta' konformità tal-KE maħruġa mill-fabbrikant jew mir-rappreżentant awtorizzat tiegħu fil-Komunità.

                  6.

                  Il-fabbrikant jew ir-rappreżentant awtorizzat tiegħu fil-Komunità għandu jżomm id-dikjarazzjoni ta' konformità tal-KE għad-disposizzjoni ta' l-awtoritajiet kompetenti għal perijodu ta' mill-inqas għaxar snin wara d-data li fiha tali apparat ġie fabbrikat l-aħħar.

                  7.

                  Jekk la l-fabbrikant u lanqas ir-rappreżentant awtorizzat tiegħu ma huma stabbiliti fil-Komunità, l-obbligu li d-dikjarazzjoni ta' konformità tal-KE u d-dokumentazzjoni teknika tinżamm għad-disposizzjoni ta' l-awtoritajiet kompetenti għandu jkun ir-responsabbiltà tal-persuna li tqiegħed l-apparat fis-suq tal-Komunità.

                  8.

                  Il-fabbrikant għandu jieħu l-miżuri kollha meħtieġa biex jiżgura li l-prodotti huma fabbrikati skond id-dokumentazzjoni teknika msemmija fil-punt 3 u mad-disposizzjonijiet ta' din id-Direttiva li japplikaw għalihom.

                  9.

                  Id-dokumentazzjoni teknika u d-dikjarazzjoni ta' konformità tal-KE għandhom jitħejjew skond id-disposizzjonijiet stabbiliti fl-Anness IV.

      ANNESS III
      PROĊEDURA TA' STIMA TA' KONFORMITÀ MSEMMIJA FL-ARTIKOLU 7

                  1.

                  Din il-proċedura tikkonsisti fl-applikazzjoni ta' l-Anness II, ikkompletat kif ġej:

                  2.

                  Il-fabbrikant jew ir-rappreżentant awtorizzat tiegħu fil-Komunità għandu jippreżenta d-dokumentazzjoni teknika lill-korp notifikat msemmi fl-Artikolu 12 u jitlob lill-korp notifikat għal stima tagħha. Il-fabbrikant jew ir-rappreżentant awtorizzat tiegħu fil-Komunità għandu jispeċifika lill-korp notifikat liema aspetti tar-rekwiżiti essenzjali iridu jiġu stmati mill-korp notifikat.

                  3.

                  Il-korp notifikat għandu jirrevedi d-dokumentazzjoni teknika u jistma jekk id-dokumentazzjoni teknika tkunx turi b'mod tajjeb li r-rekwiżiti tad-Direttiva li għandu jistma jkunu ntlaħqu. Jekk il-konformità ta' l-apparat tiġi konfermata, il-korp notifikat għandu joħroġ dikjarazzjoni lill-fabbrikant jew lir-rappreżentant awtorizzat tiegħu fil-Komunità li tikkonferma l-konformità ta' l-apparat. Dik id-dikjarazzjoni għandha tkun limitata għal dawk l-aspetti tar-rekwiżiti essenzjali li ġew stmati mill-korp notifikat.

                  4.

                  Il-fabbrikant għandu jżid id-dikjarazzjoni tal-korp notifikat mad-dokumentazzjoni teknika.

      ANNESS IV
      DOKUMENTAZZJONI TEKNIKA U DIKJARAZZJONI TA' KONFORMITÀ TAL-KE
      1.   Dokumentazzjoni Teknika
      Id-dokumentazzjoni teknika trid tagħmilha possibli li tiġi stmata li l-konformità ta' l-apparat mar-rekwiżiti essenzjali. Għandha tkopri d-disinn u l-fabbrikazzjoni ta' l-apparat, b'mod partikolari:

                  —

                  deskrizzjoni ġenerali ta' l-apparat;

                  —

                  evidenza ta' konformità, ma' l-istandards armonizzati, jekk dawn jeżistu, applikati għal kollox jew in parti;

                  —

                  fejn il-fabbrikant ma jkunx applika standards armonizzati, jew applikahom biss in parti, deskrizzjoni u spjegazzjoni tal-passi meħudin biex ir-rekwiżiti essenzjali tad-Direttiva jintlaħqu, inklużi deskrizzjoni ta' l-istima tal-kompatibilità elettromanjetika stabbilita fl-Anness II, il-punt 1 riżultati tal-kalkoli tad-disinn, eżaminazzjonijiet, rapporti ta' testijiet, eċċ.;

                  —

                  dikjarazzjoni mill-korp notifikat, fejn il-proċedura msemmija fl-Anness III ġiet segwita.

            2.   Dikjarazzjoni ta' Konformità tal-KE
      Id-dikjarazzjoni ta' konformità tal-KE għandha ta' l-inqas tinkludi dan li ġej:

                  —

                  referenza għal din id-Direttiva;

                  —

                  identifikazzjoni ta' l-apparat li għalih tirreferi, kif stabbilit fl-Artikolu 9(1);

                  —

                  l-isem u l-indirizz tal-fabbrikant u, fejn applikabbli, l-isem u l-indirizz tar-rappreżentant awtorizzat tiegħu fil-Komunità;

                  —

                  referenza datata għall-ispeċifikazzjonijiet li taħthom hija dikjarata l-konformità sabiex tiġi żgurata l-konformità ta' l-apparat mad-disposizzjonijiet ta' din id-Direttiva;

                  —

                  id-data tad-dikjarazzjoni;

                  —

                  l-identifità u l-firma tal-persuna li għandha s-setgħa li torbot lill-fabbrikant jew lir-rappreżentant awtorizzat tiegħu.

      ANNESS V
      TIKKETTA CE IMSEMMIJA FL-ARTIKOLU 8
      It-tikketta “CE” għandha tikkonsisti fl-inizjali “CE” li jieħdu il-forma li ġejja:
      It-tikketta “CE” għandha jkollha għoli ta' mill-inqas 5mm. Jekk it-tikketta “CE” tiċċekken jew titkabbar, il-proporzjonijiet li jidhru fil-grafika ta' hawn fuq iridu jiġu rispettati.
      It-tikketta “CE” għandha titwaħħal ma' l-apparat jew mat-targa tad-data tiegħu. Fejn dan ma jkunx possibbli jew ma jkunx ġustifikat minħabba n-natuara ta' l-apparat, għandha titwaħħal ma' l-imballaġġ, jekk dan jeżisti, u mad-dokumenti li jakkumpanjaw l-apparat.
      Fejn l-apparat huwa s-suġġett ta' Direttivi oħra li jkopru aspetti oħra u li jipprovdu wkoll għat-tikketta “CE”, din ta' l-aħħar għandha tindika li l-apparat jikkonforma wkoll ma' dawk id-Direttivi l-oħra.
      Madankollu, fejn waħda jew iżjed minn dawk id-Direttivi jippermettu lill-fabbrikant, matul perijodu transitorju, li jagħżel liema arranġamenti japplika, t-tikketta “CE” għandha tindika biss il-konformità ma' dawk id-Direttivi applikati mill-fabbrikant. F'dak il-każ, id-dettalji tad-Direttivi applikati, hekk kif ippubblikati fil-Ġurnal Uffiċjali ta' l-Unjoni Ewropea, għandhom jingħataw fid-dokumenti, fin-notifiki jew fl-istruzzjonijiet meħtieġa mid-Direttivi u li jakkumpanjaw tali apparat.

      ANNESS VI
      KRITERJI GĦALL-ISTIMA TAL-KORPI LI GĦANDHOM JIĠU NOTIFIKATI

                  1.

                  Il-korpi notifikati mill-Istati Membri għandhom jissodisfaw il-kondizzjonijiet minimi li ġejjin:

                              (a)

                              disponibbiltà ta' persunal u tal-mezzi u t-tagħmir meħtieġ;

                              (b)

                              kompetenza teknika u integrità professjonali tal-persunal;

                              (ċ)

                              indipendenza fit-tħejjija tar-rapporti u fit-twettiq tal-funzjoni ta' verifika previsti f'din id-Direttiva;

                              (d)

                              indipendenza ta' l-impjegati u tal-persunal tekniku fir-rigward ta' partijiet interessati, ta' gruppi jew ta' persuni konċernati direttament jew indirettament mat-tagħmir in kwistjoni;

                              (e)

                              rispett tas-segretezza professjonali mill-persunal;

                              (f)

                              pussess ta' assigurazzjoni kontra r-responsabbiltà ċivili ħlief jekk tali responsabiltà mhix koperta mill-Istat Membru taħt il-liġi nazzjonali.

                  2.

                  It-twettiq tal-kondizzjonijiet stabbiliti fil-punt 1 għandu jiġi vverifikat perjodikament mill-awtoritajiet kompetenti ta' l-Istat Membru.

      ANNESS VII
      SKEDA TA' KORRELAZZJONI

                  Direttiva 89/336/KEE

                  Din id-Direttiva

                  Artikolu 1, punt 1

                  Artikolu 2(1)(a), (b) u (ċ)

                  Artikolu 1, punt 2

                  Artikolu 2(1)(e)

                  Artikolu 1, punt 3

                  Artikolu 2(1)(f)

                  Artikolu 1, punt 4

                  Artikolu 2(1)(d)

                  Artikolu 1, punti 5 u 6

                  -

                  Artikolu 2(1)

                  Artikolu 1(1)

                  Artikolu 2(2)

                  Artikolu 1(4)

                  Artikolu 2(3)

                  Artikolu 1(2)

                  Artikolu 3

                  Artikolu 3

                  Artikolu 4

                  Artikolu 5 u Anness I

                  Artikolu 5

                  Artikolu 4(1)

                  Artikolu 6

                  Artikolu 4(2)

                  Artikolu 7(1)(a)

                  Artikolu 6(1) u (2)

                  Artikolu 7(1)(b)

                  -

                  Artikolu 7(2)

                  -

                  Artikolu 7(3).

                  -

                  Artikolu 8(1).

                  Artikolu 6(3) u (4)

                  Artikolu 8(2).

                  -

                  Artikolu 9(1).

                  Artikolu 10(1) u (2)

                  Artikolu 9(2).

                  Artikolu 10(3) u (4)

                  Artikolu 9, (3).

                  Artikolu 10(5)

                  Artikolu 9, (4).

                  Artikolu 10(3)

                  Artikolu 10(1) l-ewwel subparagrafu

                  Artikolu 7, Annessi II u III

                  Artikolu 10(1) it-tieni subparagrafu

                  Artikolu 8

                  Artikolu 10(2)

                  Artikolu 7, Annessi II u III

                  Artikolu 10(3)

                  -

                  Artikolu 10(4)

                  -

                  Artikolu 10(5)

                  Artikolu 7, Annessi II u III

                  Artikolu 10(6)

                  Artikolu 12

                  Artikolu 11

                  Artikolu 14

                  Artikolu 12

                  Artikolu 16

                  Artikolu 13

                  Artikolu 18

                  Anness I, punt 1

                  Anness IV, punt 2

                  Anness I, punt 2

                  Anness V

                  Anness II

                  Anness VI

                  Anness III, l-aħħar paragrafu

                  Artikolu 9(5)


title: Id-Direttiva tal-Kunsill tat-8 ta’ Diċembru 1975 dwar il-kwalità ta’ l-ilma għall-għawm

text:
Avviż Legali Importanti

|

31976L0160

Official Journal L 031 , 05/02/1976 P. 0001 - 0007 Greek special edition: Chapter 15 Volume 1 P. 0108  Spanish special edition: Chapter 15 Volume 1 P. 0133  Portuguese special edition Chapter 15 Volume 1 P. 0133  Finnish special edition: Chapter 15 Volume 2 P. 0003  Swedish special edition: Chapter 15 Volume 2 P. 0003

		Id-Direttiva tal-Kunsilltat-8 ta’ Diċembru 1975dwar il-kwalità ta’ l-ilma għall-għawm(76/160/KEE)IL-KUNSILL TAL-KOMUNITAJIET EWROPEJ,Wara li konsidra t-Trattat li jistabbilixxi l-Komunità Ekonomika Ewropea, u b’mod partikolari l-Artikoli 100 u 235 tiegħu,Wara li konsidra l-proposta tal-Kummissjoni,Wara li konsidra l-opinjoni tal-Parlament Ewropew [1],Wara li kkonsidra l-opinjoni tal-Kunsill Ekonomiku u Soċjali [2],Billi, sabiex jiġu mħarsa l-ambjent u s-saħħa pubblika, jeħtieġ li jitnaqqas it-tniġġiż ta’ l-ilma għall-għawm u li dan l-ilma jiġi mħares minn deterjorament akbar;Billi s-sorveljanza ta’ l-ilma għall-għawm hija meħtieġa sabiex jintlaħqu, fil-qafas ta’ l-operazzjoni tas-suq komuni, l-miri Komunitarji fir-rigward tat-titjib tal-kondizzjonijiet ta’ l-għajxien, l-iżvilupp armonjuż ta’ l-attivitajiet ekonomiċi fil-Komunità kollha u l-espansjoni kontinwa u bilanċjata;Billi f’dan il-qasam jeżistu ċerti liġijiet, regolamenti jew dispożizzjonijiet amministrattivi fl-Istati Membri li jaffettwaw direttament il-mod kif jaħdem is-suq komuni; billi, madankollu, mhux is-setgħat kollha meħtieġa biex tittieħed azzjoni b’dan il-mod huma provduti fit-Trattat;Billi l-programm ta’ azzjoni tal-Komunitajiet Ewropej dwar l-ambjent [3] jipprovdi li miri għall-kwalità għandhom jiġu mfassla flimkien sabiex jiġu stabbiliti l-ħtiġiet diversi li ambjent irid jissodisfa, inter alia d-definizzjoni tal-parametri għall-ilma, inkluż l-ilma għall-għawm;Billi, sabiex jintlaħqu dawn il-miri tal-kwalità, l-Istati Membri jridu jistabbilixxu l-valuri ta’ limitu li jikkorrispondu ma’ ċerti parametri; billi l-ilma għall-għawm trid tikkonforma ma’ dawn il-valuri fi żmien 10 snin wara n-notifika ta’ din id-Direttiva;Billi għandu jiġi pprovdut li l-ilma għall-għawm għandu, taħt ċerti kondizzjonijiet, jitqies li jikkonforma mal-valuri parametriċi relevanti anki jekk ċertu perċentwal tal-kampjuni meħuda waqt l-istaġun ta’ l-għawm ma jikkonformax mal-limiti speċifikati fl-Anness;Billi, sabiex jinkiseb ċertu grad ta’ flessibilità fl-applikazzjoni ta’ din id-Direttiva, l-Istati Membri jrid ikollhom is-setgħa li jipprovdu għal derogi; billi dawn id-derogi ma jistgħux, madankollu, ma jagħtux kas ta’ ħtiġiet li huma essenzjali għall-ħarsien tas-saħħa pubblika;Billi l-progress tekniku joħloq il-ħtieġa għal adattament rapidu tal-ħtiġiet tekniċi stabbiliti fl-Anness; billi, sabiex tiġi mħaffa l-introduzzjoni tal-miżuri meħtieġa għal dan il-għan, għandha tiġi provduta proċedura li permezz tagħha tiġi stabbilità kooperazzjoni mill-viċin bejn l-Istati Membri u l-Kummissjoni fi ħdan Kumitat dwar l-Adattament għall-Progress Tekniku;Billi l-interess pubbliku fl-ambjent u fit-titjib tal-kwalità tiegħu qiegħed jiżdied; billi l-pubbliku għandu għalhekk jingħata tagħrif oġġettiv dwar il-kwalità ta’ l-ilma għall-għawm,ADOTTA DIN ID-DIRETTIVA:Artikolu 11. Din id-Direttiva tikkonċerna l-kwalità ta’ l-ilma għall-għawm, bl-eċċezzjoni ta’ l-ilma maħsub għal skopijiet terapewtiċi u l-ilma wżat fil-pixxini.2. Għall-għanijiet ta’ din id-Direttiva:a) "ilma għall-għawm" ifisser kull ilma ħelu ġieri jew mhux jew partijiet minnu u ilma baħar, li fihom:- l-għawm huwa awtorizzat b’mod espliċitu mill-awtoritajiet kompetenti ta’ kull Stat membru, jew- l-għawm mhux ipprojbit u huwa normalment prattikat minn numru kbir ta’ għawwiema;(b) "żona ta’ l-għawm" tfisser kull post fejn jinsab l-ilma għall-għawm;(ċ) "staġun ta’ l-għawm" ifisser il-perjodu meta jiġi mistenni numru kbir ta’ għawwiema, minħabba d-drawwiet lokali, u kull regola lokali li tista’ teżisti dwar il-kondizzjonijiet tal-għawm u tat-temp.Artikolu 2Il-parametri fiziċi, kimiċi u mikrobijoloġiċi applikabbli għall-ilma għall-għawm huma stabbiliti fl-Anness li jifforma parti integrali minn din id-Direttiva.Artikolu 31. L-Istati Membri għandhom jistabbilixxu, għaż-żoni kollha tal-għawm jew għall kull żona tal-għawm individwali, l-valuri applikabbli għall-ilma għall-għawm għall-parametri stabbiliti fl-Anness.Fil-każ tal-parametri li għalihom ma hemmx valuri stabbiliti fl-Anness, l-Istati Membri jistgħu jiddeċiedu li ma jistabbilixxu ebda valur skond l-ewwel subparagrafu, sakemm jasal iż-żmien li ċ-ċifri jkunu determinati.2. Il-valuri stabbiliti skond il-paragrafu 1 ma jistgħux ikunu inqas stretti minn dawk mogħtija fil-kolonna 1 ta’ l-Anness.3. Fejn il-valuri huma mogħtija fil-kolonna G ta’ l-Anness, kemm jekk ikun hemm valur li jikorrispondi fil-kolonna I ta’ l-Anness u kemm jekk le, l-Istati membri għandhom jippruvaw, bla ħsara għall-Artikolu 7, josservawhom bħala linji-gwida.Artikolu 41. L-Istati Membri għandhom jieħdu l-miżuri kollha meħtieġa sabiex jiżguraw illi, fi żmien 10 snin min-notifikazzjoni ta’ din id-Direttiva, l-kwalità ta’ ilma għall-għawm tikkonforma mal-valuri ta’ limitu stabbiliti skond l-Artikolu 3.2. L-Istati Membri għandhom jiżguraw illi, f’dawk iż-żoni għall-għawm mgħammra b’mod speċjali għall-għawm li jridu jsiru mill-awtoritajiet kompetenti ta’ l-Istati Membri wara n-notifika ta’ din id-Direttiva, il-"valuri I" stabbiliti fl-Anness iridu jiġu osservati miż-żmien meta jiġi permess l-għawm għall-ewwel darba. Madankollu, għaż-żoni għall-għawm magħmula matul is-sentejn ta’ wara n-notifika ta’ din id-Direttiva, dawn il-valuri ma għandhomx bżonn jiġu osservati qabel it-tmiem ta’ dak il-perjodu.3. F’ċirkostanzi eċċezzjonali l-Istati Membri jistgħu jagħtu derogi fir-rigward tal-limitu taż-żmien ta’ 10 snin stabbilit fil-paragrafu 1. Il-ġustifikazzjonijiet għal kull deroga ta’ din ix-xorta li jkunu msejsa fuq il-pjanijiet għall-immaniġġjar ta’ l-ilma fiż-żona interessata jridu jiġu komunikati lill-Kummissjoni kemm jista’ jkun malajr u mhux aktar tard minn sitt snin wara n-notifika ta’ din id-Direttiva. Il-Kummissjoni għandha teżamina sewwa dawn il-ġustifikazzjonijiet u, fejn meħtieġ, għandha tagħmel proposti xierqa dwarhom lill-Kunsill.4. Fir-rigward ta’ l-ilma baħar fil-qrib tal-fruntieri u l-ilma li jaqsam il-fruntieri li jaffettwaw il-kwalità ta’ l-ilma għall-għawm ta’ Stat Membru ieħor, il-konsegwenzi għall-miri tal-kwalità komuni għaż-żoni ta’ l-għawm affettwati b’dan il-mod għandhom jiġudeċiżi b’kollaborazzjoni bejn l-Istati Membri tax-xtut konċernati.Il-Kummissjoni tista’ tipparteċipa f’dawn id-deliberazzjonijiet.Artikolu 51. Għall-iskopijiet ta’ l-Artikolu 4, l-ilma għall-għawm għandu jiġi meqjus li jikkonforma mal-parametri relevanti:jekk kampjuni ta’ dan l-ilma, meħuda fl-istess punt tat-teħid tal-kampjuni u fl-intervalli speċifikati fl-Anness, juru li jikkonformaw mal-valuri parametriċi għall-kwalita’ ta’ l-ilma kkonċernat, fil-każ ta’:- 95 % tal-kampjuni għall-parametri li jikkorrispondu ma’ dawk speċifikati fil-kolonna I ta’ l-Anness;- 90 % tal-kampjuni fil-każijiet l-oħra kollha bl-eċċezzjoni tal-parametri għall-"koliformi totali" u għall-"koliformi feċċali" fejn il-perċentwal jista’ jkun ta’ 80 %u jekk, fil-każ tal-5, 10 jew 20 % tal-kampjuni li ma jikkonformawx:- l-ilma ma jiddevjax mill-valuri parametriċi interessati b’aktar minn 50 %, għajr għall-parametri mikrobijoloġiċi, il-pH u s-soluzzjoni ta’ l-ossiġnu;- kampjuni ta’ l-ilma konsekuttivi meħuda f’intervalli statistikament adattati ma jiddevjawx mil-valuri parametriċi relevanti.2. Devjazzjonijiet mill-valuri riferiti fl-Artikolu 3 ma għandhomx jiġu meqjusa meta jiġi kalkolat il-perċentwal riferit fil-paragrafu 1 meta jkunu r-riżultat ta’ għargħar, diżastri naturali oħra jew kondizzjonijiet tat-temp mhux normali.Artikolu 61. L-awtoritajiet kompetenti fl-Istati Membri għandhom jieħdu l-kampjuni, bil-frekwenza minima li hemm stabbilità fl-Anness.2. Il-kampjuni għandhom jittieħdu f’postijiet fejn id-densità medja ta’ kuljum tal-għawwiema hija l-aktar għolja. Huwa preferibbli li l-kampjuni jittieħdu 30 ċm l-isfel minn wiċċ l-ilma għajr għall-kampjuni taż-żejt minerali li għandhom jittieħdu mill-wiċċ. It-teħid tal-kampjuni għandu jibda’ ġimagħtejn qabel il-bidu ta’ l-istaġun ta’ l-għawm.3. Investigazzjoni lokali tal-kondizzjonijiet aktar il-fuq minn fejn ikun ġej l-ilma fil-każ ta’ l-ilma ħelu ġieri, u tal-kondizzjoni tad-dwarijiet fil-każ ta’ l-ilma ħelu li mhux ġieri u ta’ l-ilma baħar għandha ssir b’reqqa kbira u għandha terġa’ ssir kull tant żmien sabiex tinkiseb l-informazzjoni ġeografika u topografika u sabiex jiġu kalkolati l-volum u x-xorta ta’ l-iskariki kollha li jniġġsu jew li jistgħu jniġġsu u l-effetti tagħhom skond id-distanza miż-żona tal-għawm.4. Jekk xi spezzjoni minn awtorità kompetenti jew it-teħid tal-kampjuni juru li hemm skariku jew probabbiltà ta’ skariku ta’ sustanzi li aktarx ibaxxu l-kwalità ta’ l-ilma għall-għawm, iridu jittieħdu kampjuni addizzjonali. Dan it-teħid ta’ kampjuni addizzjonali jrid iseħħ ukoll jekk ikun hemm xi raġunijiet oħra biex wieħed jissuspetta li hemm tnaqqis fil-kwalità ta’ l-ilma.5. Metodi ta’ referenza għall-analiżi tal-parametri konċernati huma stabbiliti fl-Anness. Laboratorji li jużaw metodi oħra jridu jiżguraw illi r-riżultati miksuba jkunu ekwivalenti jew komparabbli ma’ dawk speċifikati fl-Anness.Artikolu 71. L-implimentazzjoni tal-miżuri meħuda skond din id-Direttiva taħt ebda ċirkostanza ma jistgħu jwasslu, la b’mod dirett u lanqas b’mod indirett, għad-deterjorazzjoni tal-kwalita’ presenti ta’ l-ilma għall-għawm.2. L-Istati Membri dejjem jistgħu jistabbilixxu valuri għall-ilma għall-għawm aktar stretti minn dawk stabbiliti f’din id-Direttiva.Artikolu 8Din id-Direttiva tista’ tiġi rinunzjata:(a) fil-każ ta’ ċerti parametri markati (0) fl-Anness, minħabba kondizzjonijiet eċċezzjonali tat-temp jew ġeografiċi;(b) meta l-ilma għall-għawm jiġi arrikkit b’mod naturali b’ċerti sustanzi li jikkawżaw devjazzjoni mill-valuri stabbiliti fl-Anness.L-arrikkament naturali jfisser il-proċess illi permezz tiegħu, mingħajr l-intervent tal-bniedem, volum partikolari ta’ ilma jirċievi mill-ħamrija ċerti sustanzi li jinsabu fiha.L-eċċezzjonijiet ipprovvduti f’dan l-Artikolu ma jistgħu fl-ebda każ jinjoraw il-ħtiġiet essenzjali għall-ħarsien tas-saħħa pubblika.Meta Stat Membru jirrinunzja d-dispożizzjonijiet ta’ din id-Direttiva, għandu jinnotifika lill-Kummissjoni minnufih, u għandu jiddikjara r-raġunijiet tiegħu u l-perjodi antiċipati.Artikolu 9Dawk l-emendi meħtieġa sabiex din id-Direttiva tiġi adattata għall-progress tekniku għandhom jikonċernaw:- il-metodi ta’ l-analiżi- il-valuri parametriċi G u I stabbiliti fl-Anness.Għandhom jiġu adottati skond il-proċedura stabbilità fl-Artikolu 11.Artikolu 101. B’dan qiegħed jiġi stabbilit Kumitat dwar l-Adattazzjoni għall-Progress Tekniku (hawn taħt imsejjaħ "il-kumitat"). Għandu jikkonsisti mir-rappreżentanti ta’ l-Istati Membri u għandu jkun ippresedut minn rappresentant tal-Kummissjoni.2. Il-kumitat għandu jistabbilixxi r-regoli tal-proċedura tiegħu.Artikolu 111. Fejn il-proċedura stabbilità f’dan l-Artikolu trid tiġi segwita, kull kwistjoni għandha tiġi riferità lill-kumitat mill-President, fuq l-inizjattiva tiegħu stess jew fuq talba tar-rappreżentant ta’ Stat Membru.2. Ir-rappreżentant tal-Kummissjoni għandu jissottometti lill-kumitat abbozz tal-miżuri li jkunu se jiġu adottati. Il-kumitat għandu jagħti l-opinjoni tiegħu dwar l-abbozz fil-limitu taż-żmien stabbilit mill-President wara li jkun ikkonsidra l-urġenza tal-kwistjoni. L-opinjonijiet għandhom jiġu adottati b’maġġoranza ta’ 41 vot, u l-voti ta’ l-Istati Membri għandhom ikunu peżati kif provdut fl-Artikolu 148(2) tat-Trattat. Il-President ma għandux jivvota.3. (a) Il-Kummissjoni għandha tadotta l-miżuri maħsuba jekk dawn ikunu jaqblu ma’ l-opinjoni tal-kumitat.(b) Fejn il-miżuri maħsuba ma jkunux jaqblu ma’ l-opinjoni tal-kumitat, jew jekk ma tiġi adottata ebda opinjoni, l-Kummissjoni għandha, mingħajr dewmien, tipproponi lill-Kunsill il-miżuri li jridu jiġu adottati. Il-Kunsill għandu jivvota bil-maġġoranza kwalifikata.(ċ) Jekk il-Kunsill ma jkunx aġixxa fi żmien tliet xhur wara li l-proposta tkun ġiet sottomessa lilu, l-miżuri proposti għandhom jiġu adottati mill-Kummissjoni.Artikolu 121. L-Istati Membri għandhom idaħħlu fis-seħħ il-liġijiet, ir-regolamenti u d-dispożizzjonijiet amministrattivi meħtieġa sabiex jikkonformaw ma’ din id-Direttiva fi żmien sentejn minn meta tkun notifikata. Huma għandhom jinfurmaw lill-Kummissjoni dwar dan minnufih.2. L-Istati Membri għandhom jikkomunikaw lill-Kummissjoni t-testijiet tad-dispożizzjonijiet ewlenin tal-liġi nazzjonali adottata fil-qasam kopert minn din id-Direttiva.Artikolu 13Erba’ snin wara n-notifika ta’ din id-Direttiva u f’intervalli regolari wara dan, l-Istati Membri għandhom jissottomettu rapport komprensiv lill-Kummissjoni dwar l-ilma għall-għawm tagħhom u dwar il-karatteristiċi l-aktar sinifikanti tiegħu.Wara li jkun inkiseb il-kunsens ta’ l-Istat Membru konċernat il-Kummissjoni tista’ tippubblika l-informazzjoni miksuba.Artikolu 14Din id-Direttiva hija indirizzata lill-Istati Membri.Magħmula fi Brussell, fit-8 ta’ Ġunju 1975.Għall-KunsillIl-PresidentM. Pedini[1] ĠU C 128, tad-9.6.1975, p. 13.[2] ĠU C 286, tal-15.12.1975, p. 5.[3] ĠU C 112, ta’ l-20.12.1973, p. 3--------------------------------------------------ANNESSIL-ĦTIĠIET TAL-KWALITÀ TA’ L-ILMA GĦALL-GĦAWMG = gwidaI = obbligatorja| Parametri | G | 1 | Il-frekwenza minima tat-teħid tal-kampjuni | Il-metodu ta’ l-analiżi u ta’ l-ispezzjoni || |Mikrobijoloġiċi:1 | Koliformi totali | /100ml | 500 | 10000 | Kull ġimagħtejn | Fermentazzjoni f’tubi multipli ta’ l-ittestjar. Subkoltura tat-tubi posittivi fuq medju ta’ konferma. L-għadd skond l-NIP (in-numru l-aktar probabbli) jew il-filtrazzjoni bil-membrana u l-koltura fuq medju adattat bħall-aġar tal-lattosju Tergitol, l-aġar endo, 0.4 % meraq tat-Teepol, is-subkoltura u l-identifikazzjoni tal-kolonji suspettati. Fil-każ tal-punti 1 u 2, it-temperatura ta’ l-inkubazzjoni tvarja skond jekk ikunux qegħdin jiġu investigati l-koliformi totali jew il-koliformi fekali |2 | Koliformi fekali | /100ml | 100 | 2000 | Kull ġimagħtejn |3 | Streptokokki fekali | /100ml | 100 | - | | Il-metodu Litski. L-għadd skond l-NIP (in-numru l-aktar probabbli) jew il-filtrazzjoni fuq membrana. Koltura fuq medju adattat. |4 | Salmonella | /1 litru | - | 0 | | Konċentrazzjoni permezz tal-filtrazzjoni bil-membrana. Tilqim fuq medju standard. Is-subkoltura arrikkità fuq l-identifikazzjoni ta’ l-aġar iżolanti |5 | Virusijiet li jidħlu fis-sistema mill-musrana | PFU/10 litri | - | 0 | | Konċentrazzjoni permezz tal-filtrazzjoni, tal-flokkulazzjoni jew ta’ azzjoni ċentrifuga u l-konfermazzjoni. |Fiżjokimiċi:6 | pH | | - | 6 sa 9 | | Elettrometrija b’kalibrazzjoni ta’ pH 7 u 9. |7 | Kulur | | - | Ebda tibdil abnormali fil-kulur | Kull ġimagħtejn | Spezzjoni viżiva jew fotometrija b’livelli fuq l-iskala Pt.Co || | | - | - | | |8 | Żjut minerali | mg/litru | - | Ebda żejt ma jidher f’wiċċ l-ilma u ebda riħa | Kull ġimagħtejn | Spezzjoni viżwali u bix-xamm jew estrazzjoni bl-użu ta’ volum adegwat u fejn jintiżen il-fdal niexef. || | | ≤ 0.3 | - | | |9 | Sustanzi attivi fuq il-wiċċ metilin blu | g/litru (li jirreaġixxu mal-lauryl bis-sulfat) | - | Ebda rawa li ddum | Kull ġimagħtejn | Spezzjoni viżwali jew spettrofotometrija ta’ l-assorbiment bil-metilin blu. || | | ≤ 0.3 | - | | |10 | Aċidi karboliċi (l-indiċi ta’ l-aċidu karboliku) | mg/litru C6H5OH | - | Ebda riħa speċifika | Kull ġimagħtejn | Verifikazzjoni tan-nuqqas ta’ riħa speċifika minħabba l-aċidu karboliku jew il-metodu ta’ l-ispettrofotometrija 4-aminoantupirina (4 AAP). || | | ≤ 0 005 | ≤ 0.05 | | |11 | Trasparenza | m | 2 | 1 | Kull ġimagħtejn | Id-disk ta’ Secchi. |12 | Soluzjoni ta’ l-ossiġnu | % saturazzjoni O2 | 80 sa 120 | - | | Il-metodu ta’ Winkler jew metodu elettrometriku (miter ta’ l-ossiġnu). |13 | Residwi taż-żift u materjali li jżommu f’wiċċ l-ilma bħal injam, oġġetti tal-plastik, fliexken, kontenituri tal-ħġieġ, plastik, lastku jew ta’ kull sustanza oħra. Skart jew laqx | Nuqqas | | Kull ġimagħtejn | Spezzjoni viżwali |14 | Ammonja | mg/litru NH4 | | | | Spettrofotometrija ta’ l-assorbiment, il-metodu ta’ Nessler, jew il-metodu ta’ l-indofenolu blu. |15 | Nitroġenu Kjedahl | mg/litru N | | | | Il-metodu Kjedahl. |Sustanzi oħra konsidrati bħala indikazzjonijiet tat-tniġġiż16 | Perstiċidi (paratjon, HCH, dieldrin) | mg/litru | | | | Estrazzjoni b’solventi xierqa u determinazzjoni kromatografika |17 | Metalli tqal bħal: | | | | || -arseniku | mg/litru As | | | | Assorbiment atomiku possibbilment preċedut b’estrazzjoni || -kadmju | Cd | | | || -kromju VI | Cr VI | | | || -ċomb | Pb | | | || -merkurju | Hg | | | |18 | Ċjanuri | mg/litru Cn | | | | Spettrofotometrija ta’ l-assorbiment permezz ta’ aġent speċifiku |19 | Nitrati u fosfati | mg/litru NO3 PO4 | | | | Spettrofotometrija ta’ l-assorbiment permezz ta’ reaġent speċifiku |--------------------------------------------------